Foto’s: Nege sterf in gru-ongeluk in JhbFoto: David Tembe/Twitter Minstens nege persone is Sondagmiddag dood in ŉ gru-ongeluk op die N1 naby die Buccleuch-wisselaar in Johannesburg. David Tembe, hoof van die Johannesburgse metropolisie (JMPD), het die ongeluk op Twitter bevestig. Die ongeluk het in ŉ suidelike rigting plaasgevind en twee lane is gesluit. Die verkeer is swaar ontwrig weens die ongeluk. Die bestuurder van ŉ minibustaxi het vermoedelik beheer verloor oor sy voertuig en die betonversperring teen ŉ hoë spoed getref. Ross Campbell, woordvoerder van ER24, het gesê die dak van die taxi is afgeruk en verskeie passasiers is uit die voertuig geslinger. Hulle het leweloos in die pad gelê. Twee liggame is in die wrak gevind. Volgens hom is ŉ 14-jarige meisie vermoedelik die jongste onder die oorledenes. Twee volwassenes en ŉ vierjarige het die ongeluk oorleef. Hulle het ernstige tot kritieke beserings opgedoen en is na ŉ hospitaal geneem vir verdere behandeling.